section_heading: Životopis
paragraph_text: Rođen u Obrnji kraj Kalinovika. U Subotici je polazio gimnaziju, a poslije rata u Slavonskom Brodu privatno maturirao. Dvije godine prije završio je u Beogradu vojno učilište za veze. Do 1950. bio je djelatni časnik JNA. Godine 1955. zaposlio se Radničkom sveučilištu u Zagrebu. U Zagrebu je 1957. diplomirao hrvatski s jugoslavenskim književnostima na Filozofskom fakultetu. Već 1958. radi u Savjetu za prosvjetu i kulturu SR Hrvatske kao prosvjetni savjetnik. Te je godine objavio Primjenu audio-vizuelnih sredstava u nastavi. Godine 1960. zaposlio se u Rijeci na Fakultetu industrijske pedagogije (kasniji Pedagoški fakultet) gdje je predavao estetsku kulturu, potom narodnu i bosanskohercegovačku književnost pri jugoslavističkoj grupi. Godine 1961. napisao je u suautorstvu s Darkom Žubrinićem Voditelj obrazovne grupe.